blomsterbunn
Store norske leksikon,Biologi,Vitenskapsgrener i biologien,Botanikk,Planteanatomi,Plantenes form,Blomst
Blomsterbunn er en tupp av stengelen som blomstens bladkranser (blomsterblad, pollenbærere og fruktblad) er festet på. Den kan være tappformet, flat, skålformet eller krukkeformet. Blomsterbunnens form og plass har betydning for blomsterformen.
Plassering Når blomsterbunnen sitter under blomstens bladkranser, kalles blomsten undersittende. Eksempler på arter med undersittende blomster er botnegras, vanlig tettegras og artene i liljefamilien. Når den omslutter fruktbladene delvis uten å sitte inntil, kalles blomsten omkringsittende. Eksempler på arter med omkringsittende blomster finnes i rosefamilien. Når den omslutter fruktbladene slik at bare arret stikker frem, kalles blomsten oversittende. Eksempler på arter med oversittende blomster er linnea, krøll-lilje, og artene i maurefamilien (Rubiaceae) og sverdliljefamilien (Iridaceae). Les mer i Store norske leksikon blomst